b"\n_START_ARTICLE_\nMare de D\xc3\xa9u del Bonaire\n_START_PARAGRAPH_\nLa Mare de D\xc3\xa9u del Bonaire \xc3\xa9s una de les advocacions marianes de la Benaventurada Verge Maria. Es coneix tamb\xc3\xa9 com Nostra signora di Bonaria. En sa commemoraci\xc3\xb3 s'ha establert la festa de la verge de Bonaire, el dia 25 de mar\xc3\xa7.\n_START_SECTION_\nHist\xc3\xb2ria\n_START_PARAGRAPH_\nDel santuari de Bonaria, situat al cim del tur\xc3\xb3 del mateix nom, que domina sobre la ciutat de C\xc3\xa0ller, encara avui en tenen cura els religiosos de l'Orde de la Merc\xc3\xa8, que fou fundat a Barcelona per sant Pere Nolasc l'any 1218. La seva hist\xc3\xb2ria est\xc3\xa0 molt vinculada a la hist\xc3\xb2ria religiosa de Catalunya, i m\xc3\xa9s concretament de Barcelona. El temple \xc3\xa9s el primer i principal exemple de l'arquitectura del g\xc3\xb2tic catal\xc3\xa0 a Sardenya._NEWLINE_Sardenya, dominada en aquella \xc3\xa8poca per pisans i genovesos, pass\xc3\xa0 sota el domini catal\xc3\xa0 per decisi\xc3\xb3 del papa Bonifaci VIII._NEWLINE_El 1323 les tropes de Jaume el Just van desembarcar en un punt aleshores proper a C\xc3\xa0ller, conegut com el Tur\xc3\xb3 del Bon Aire i van conquerir l'illa._NEWLINE_Com a signe d'agra\xc3\xafment a D\xc3\xa9u, van construir en aquell indret una esgl\xc3\xa9sia, que el rei don\xc3\xa0 a l'Orde de la Merc\xc3\xa8. El beat fra Carlo Catalano, un noble de C\xc3\xa0ller que havia vingut a Barcelona per fer diverses gestions i que aqu\xc3\xad ingress\xc3\xa0 a l'Orde Mercedari, fou el fundador del convent de la Merc\xc3\xa8, tocant al temple. Ell va profetitzar que un fet prodigi\xc3\xb3s es produiria a la costa de la gran illa despr\xc3\xa9s de la seva mort._NEWLINE_Segons la tradici\xc3\xb3, aquesta profecia es va complir el 25 de mar\xc3\xa7 de 1370, quan una nau que venia de Catalunya fou sorpresa per una gran tempesta. Els mariners, en aquella circumst\xc3\xa0ncia, varen decidir tirar al mar tota la c\xc3\xa0rrega, entre la qual hi havia una caixa pesada._NEWLINE_Tan bon punt la caixa fou llen\xc3\xa7ada al mar, la tempesta es va aplacar. La caixa arrib\xc3\xa0 al cap d'un temps a C\xc3\xa0ller, precisament sota el tur\xc3\xb3 de Bonaria. Els frares mercedaris del convent, quan l'obriren, hi trobaren una bella imatge de la Mare de D\xc3\xa9u, feta amb fusta de garrofer, que t\xc3\xa9 en un bra\xc3\xa7 l'infant Jes\xc3\xbas i a l'altra m\xc3\xa0 un ciri enc\xc3\xa8s. _NEWLINE_La devoci\xc3\xb3 a la miraculosa imatge es va difondre r\xc3\xa0pidament per tot Sardenya (It\xc3\xa0lia), especialment entre els mariners, que la van convertir en la seva advocada i protectora. A l'illa de Sardenya es venera com a patrona insular, la quin \xc3\xa9s una representaci\xc3\xb3 de la Verge de la Candelaria tot i tenir diferent advocaci\xc3\xb3. _NEWLINE_De Sardenya aquesta devoci\xc3\xb3 pass\xc3\xa0 a Sevilla, on es venera una imatge amb aquest t\xc3\xadtol al Palau de Sant Telm i tamb\xc3\xa9 hi ha una altra imatge a l'esgl\xc3\xa9sia parroquial de Sant Bernat. I, arribada a Am\xc3\xa8rica, es diu que aquesta advocaci\xc3\xb3 va donar nom a la capital de l'Argentina, Buenos Aires."